LIETUVOS RESPUBLIKOS FINANSŲ MINISTRAS

ĮSAKYMAS

DĖL FINANSŲ MINISTRO 2012 M. GRUODŽIO 7 D. ĮSAKYMO NR. 1K-417 „DĖL SU LIETUVOS RESPUBLIKOS VYRIAUSYBĖS SKOLINIMOSI VALSTYBĖS VARDU IR SKOLINANTIS PRISIIMTŲ ĮSIPAREIGOJIMŲ BEI VALSTYBĖS PINIGINIŲ IŠTEKLIŲ VALDYMU SUSIJUSIŲ TEISĖS AKTŲ PATVIRTINIMO IR KOMISIJŲ SUDARYMO“ PAKEITIMO

2024 m. liepos 29 d. Nr. 1K-252

Vilnius

P a k e i č i u Lietuvos Respublikos Vyriausybės taupymo lakštų išleidimo ir apyvartos organizavimo taisykles, patvirtintas Lietuvos Respublikos finansų ministro 2012 m. gruodžio 7 d. įsakymu Nr. 1K-417 „Dėl su Lietuvos Respublikos Vyriausybės skolinimosi valstybės vardu ir skolinantis prisiimtų įsipareigojimų bei valstybės piniginių išteklių valdymu susijusių teisės aktų patvirtinimo ir komisijų sudarymo“:

1. Pakeičiu 2.2 papunktį ir jį išdėstau taip:

„2.2. Investuotojas į Lietuvos Respublikos Vyriausybės taupymo lakštus (toliau – investuotojas) – fizinis arba, jei Lietuvos Respublikos Vyriausybės taupymo lakštų emisijos sąlygose nustatyta, juridinis asmuo, kurie sudarė Lietuvos Respublikos Vyriausybės taupymo lakštų įsigijimo sutartį su Lietuvos Respublikos Vyriausybės taupymo lakštų platintoju ir kuriems nuosavybės teise priklauso Lietuvos Respublikos Vyriausybės taupymo lakštai.“

2. Pakeičiu 11.1 papunktį ir jį išdėstau taip:

„11.1. platintojui pateikti savo asmens tapatybės patvirtinimo dokumentą (jei investuotojas yra fizinis asmuo), registracijos išrašą (jei investuotojas yra juridinis asmuo) arba kitus platintojo reikalaujamus duomenis, reikalingus investuotojui identifikuoti;“.

3. Pakeičiu 21 punktą ir jį išdėstau taip:

„21. Jeigu apskaičiuota taupymo lakštų palūkanų norma yra:

21.1. neigiama, laikoma, kad ji yra lygi 0 procentų;

21.2. didesnė kaip 2 procentai, o taupymo lakštų emisijos sąlygose nustatyta, kad už taupymo lakštus gautos lėšos bus naudojamos Lietuvos Respublikos krašto apsaugos ministerijos įgyvendinamiems projektams, susijusiems su valstybės saugumu ir gynyba, finansuoti, laikoma, kad ji yra lygi 2 procentams.“

4. Pakeičiu 22 punktą ir jį išdėstau taip:

„22. Jeigu taupymo lakštų palūkanų normai nustatyti Taisyklių 19 ir 20 punktuose nurodytų duomenų nepakanka, skaičiuojamas išvestinis pelningumas naudojant apskaičiuotas bent 2 kitų trukmių taupymo lakštų palūkanų normas. Jeigu duomenų nepakanka ir bent 2 kitų trukmių taupymo lakštų palūkanų normoms apskaičiuoti, naudojama paskutinė tokios pačios trukmės taupymo lakštų palūkanų norma, laikantis Taisyklių 21 punkte nustatytais atvejais nurodytų taupymo lakštų palūkanų normos dydžio apribojimų.“

5. Pakeičiu priedą:

5.1. Pakeičiu antrąją pastraipą ir ją išdėstau taip:

„ir [vardas, pavardė, asmens kodas, gyvenamosios vietos adresas (fiziniam asmeniui) / juridinio asmens pavadinimas, adresas / kodas (juridiniam asmeniui)] (toliau – Investuotojas), atstovaujamas (-a) [juridinio asmens įgalioto asmens vardas, pavardė], veikiančio (-ios) pagal [atstovavimo pagrindas] (jei Investuotojas – juridinis asmuo), toliau kartu vadinami (-os) šalimis, o kiekvienas (-a) atskirai – šalimi,“.

5.2. Pakeičiu 3.1 papunktį ir jį išdėstau taip:

„3.1. [Šis punktas taikomas, jei Investuotojas yra fizinis asmuo] Investuotojas už įsigyjamus taupymo lakštus atsiskaito lėšomis, kurios yra [asmeninė (bendroji jungtinė sutuoktinių)] nuosavybė [ir Investuotojas turi kito sutuoktinio išduotą įgaliojimą disponuoti šiomis lėšomis].“

Laikinai einanti finansų ministro pareigas	Gintarė Skaistė